
Projektas-3


LIETUVOS RESPUBLIKOS SEIMAS

NUTARIMAS
„DĖL LIETUVOS RESPUBLIKOS SEIMO 1998 M. SAUSIO 15 D. NUTARIMO NR. VIII-612 „DĖL NACIONALINĖS SVEIKATOS TARYBOS NUOSTATŲ PATVIRTINIMO“ PRIEDĖLIO PAKEITIMO

2017 m.              d. Nr.
Vilnius


Lietuvos Respublikos Seimas n u t a r i a:

1 straipsnis. 

Pakeisti Nacionalinės sveikatos tarybos nuostatus, patvirtintus Lietuvos Respublikos Seimo 1998 m. sausio 15 d. nutarimu Nr. VIII-612 „Dėl Nacionalinės sveikatos tarybos nuostatų patvirtinimo“:

1) pakeisti 1 punktą ir jį išdėstyti taip:

„1. Nacionalinė sveikatos taryba (toliau – NST) yra Lietuvos Respublikos Seimo įsteigta ir jam atskaitinga sveikatos politikos vertinimo ir formavimo patariamoji institucija, skatinanti sveikatos visose politikos srityse principo įgyvendinimą.“;

2) pakeisti 5 punktą ir jį išdėstyti taip:

„5. Pagrindiniai NST uždaviniai: stiprinti visuomenės sveikatą ir užtikrinti visuomenės dalyvavimą sprendžiant sveikatos problemas, bendradarbiaujant su asociacijomis, valstybės ir savivaldybių institucijomis šiais klausimais; analizuoti sveikatinimo procesus ir atlikti jų ekspertizę; dalyvauti formuojant sveikatos politiką ir sveikatos visose politikos srityse principo įgyvendinimo prioritetus; teikti išvadas ir pasiūlymus dėl gyvensenos, aplinkos ir sveikatos priežiūros tarnybų veiklos gerinimo.“;

3) pakeisti 6 punkto 1 papunktį ir jį išdėstyti taip:

„1) pagal savo kompetenciją analizuoja ir vertina sveikatos politiką bei sveikatos visose politikos srityse principo įgyvendinimo galimybes;“;

4) pakeisti 6 punkto 2 papunktį ir jį išdėstyti taip:

„2) analizuoja ir teikia pasiūlymus Seimui, Vyriausybei, ministerijoms, savivaldybėms priklausomybių ir savižudybių prevencijos klausimais;“;

5) pakeisti 6 punkto 6 papunktį ir jį išdėstyti taip:

„6) rengia ir kasmet teikia Seimui pranešimą apie gyventojų sveikatingumo ir sveikatos visose politikos srityse principo įgyvendinimo būklę;“;

6) pakeisti 6 punkto 8 papunktį ir jį išdėstyti taip:

„8) teikia pasiūlymus valstybės ir savivaldybių institucijoms, asociacijoms, kitiems juridiniams ir fiziniams asmenims dėl aktyvios sveikatos visose politikos srityse principo įgyvendinimo veiklos;“;

7) pakeisti 7 punkto 3 papunktį ir jį išdėstyti taip:

„3) pagal savo kompetenciją teikti pasiūlymus dėl įstatymų, kitų teisės aktų, programų projektų;“;

8) pripažinti netekusiu galios 7 punkto 12 papunktį;

9) pakeisti 8 punktą ir jį išdėstyti taip:

„8. NST sudėtis tvirtinama Seimo Sveikatos reikalų komiteto teikimu ir ją sudaro 16 narių, kurie turi būti nepriekaištingos reputacijos, turėti mokslo laipsnį ir ne trumpesnę kaip 3 metų darbo (profesinės veiklos) ir (ar) narystės (atstovavimo) asociacijose patirtį. Mokslo laipsnio reikalavimas netaikomas asociacijų, propaguojančių sveiką gyvenseną, ginančių visuomenės sveikatos, pacientų ar neįgaliųjų interesus, atstovams ir savivaldybių bendruomenių sveikatos tarybų atstovams. NST  sudėtį sudaro:

1) du (vienas – penkių didžiųjų miestų atstovas, vienas  – kaimiškųjų rajonų atstovas) Seimo Valstybės valdymo ir savivaldybių komiteto deleguoti atstovai, išrinkti iš Lietuvos savivaldybių asociacijos rekomenduotų penkių bendruomenių sveikatos tarybų narių;

2) septyni Seimo Švietimo ir mokslo, Socialinių reikalų ir darbo, Aplinkos apsaugos, Ekonomikos, Kultūros, Kaimo reikalų ir Sveikatos reikalų komitetų deleguoti švietimo, socialinių reikalų, aplinkosaugos, ekonomikos, kultūros, kaimo reikalų, medicinos etikos ar teisės specialistai, neinantys pareigų vykdomosios valdžios institucijose;

3) trys Seimo Sveikatos reikalų komiteto deleguoti asociacijų, ginančių visuomenės sveikatos, pacientų ar neįgaliųjų interesus, atstovai;

4) trys Lietuvos mokslo tarybos deleguoti mokslo ir studijų institucijų, rengiančių sveikatos priežiūros specialistus, atstovai;

5) vienas Seimo Jaunimo ir sporto reikalų komisijos deleguotas sveiką gyvenseną propaguojančių organizacijų atstovas.“;

10) pakeisti 9 punktą ir jį išdėstyti taip:

„9. Lietuvos savivaldybių asociacija šių nuostatų 8 punkto 1 papunktyje nurodytus penkis atstovus rekomenduoja šios asociacijos įstatuose nustatyta tvarka.“;

11) pakeisti 10 punktą ir jį išdėstyti taip:

„10. Šių nuostatų 8 punkto 2 papunktyje nurodytus septynis specialistus deleguoja Seimo Švietimo ir mokslo, Socialinių reikalų ir darbo, Aplinkos apsaugos, Ekonomikos, Kultūros, Kaimo reikalų ir Sveikatos reikalų komitetai tokia tvarka: Seimo Švietimo ir mokslo komitetas deleguoja vieną švietimo specialistą, Socialinių reikalų ir darbo komitetas deleguoja vieną socialinių reikalų specialistą, Aplinkos apsaugos komitetas deleguoja vieną aplinkosaugos specialistą, Ekonomikos komitetas deleguoja vieną ekonomikos specialistą, Kultūros komitetas deleguoja vieną kultūros specialistą, Kaimo reikalų komitetas deleguoja vieną kaimo reikalų specialistą, Sveikatos reikalų komitetas deleguoja vieną medicinos etikos ar teisės specialistą.“;

12) pakeisti 11 punktą ir jį išdėstyti taip:

„11. Šių nuostatų 8 punkto 3 papunktyje nurodytus tris asociacijų, ginančių visuomenės sveikatos, pacientų ar neįgaliųjų interesus, atstovus deleguoja Seimo Sveikatos reikalų komitetas, o šių nuostatų 8 punkto 5 papunktyje nurodytą vieną sveiką gyvenseną propaguojančių organizacijų atstovą deleguoja Seimo Jaunimo ir sporto reikalų komisija iš šių organizacijų pasiūlytų atstovų pagal organizacijų veiklos kryptis. Asociacijos, propaguojančios sveiką gyvenseną, ginančios visuomenės sveikatos, pacientų ar neįgaliųjų interesus, – įstatymų nustatyta tvarka įregistruotos asociacijos, kurių įstatuose yra numatyta sveikos gyvensenos propagavimo, visuomenės sveikatos, pacientų ar neįgaliųjų interesų gynimo veikla.“;

13) pakeisti 12 punktą ir jį išdėstyti taip:

„12. Šių nuostatų 8 punkto 4 papunktyje nurodytus tris atstovus deleguoja Lietuvos mokslo taryba iš mokslo ir studijų institucijų akademinių reikalų valdymo organų rekomenduotų devynių šiose institucijose dirbančių mokslininkų.“;

14) pakeisti 13 punktą ir jį išdėstyti taip:

„13. NST sudėties projektą rengia Seimo Sveikatos reikalų komitetas. Organizuodamas NST narių atranką, jis vadovaujasi aktualiomis ir prioritetinėmis sveikatos visose politikos srityse problemomis ir laiko padiktuota visuomenės sveikatos reikalų sprendimo praktika.“;

15) pakeisti 14 punktą ir jį išdėstyti taip:

„14. NST nario kadencija – ketveri metai. Tas pats asmuo NST nariu gali būti skiriamas ne daugiau kaip dvi kadencijas iš eilės.“;

16) pakeisti 17 punktą ir jį išdėstyti taip:

„17. Seimui patvirtinus NST, ne vėliau kaip per 10 darbo dienų pradedami NST pirmininko rinkimai. NST, dalyvaujant ne mažiau kaip 2/3 narių, renka iš NST narių kandidatą į NST pirmininko pareigas, už kurį turi balsuoti ne mažiau kaip pusė visų NST narių. Jeigu nė vienas kandidatas nesurenka reikiamo balsų skaičiaus, rinkimai kartojami dalyvaujant dviem daugiausia balsų surinkusiems kandidatams ir išrenkamas tas, kuris surenka balsų daugumą. Seimo Pirmininkas teikia Seimui tvirtinti NST siūlomą kandidatą į NST pirmininko pareigas ketverių metų kadencijai. Jeigu Seimas nepaskiria į NST pirmininko pareigas NST išrinkto kandidato, NST renka kitą kandidatą. Išsamesnė kandidato į NST pirmininko pareigas rinkimų tvarka nustatoma NST darbo reglamente. NST pirmininko įgaliojimai tęsiasi iki naujos kadencijos NST patvirtinimo. Tas pats asmuo NST pirmininku gali būti skiriamas ne daugiau kaip dviem kadencijoms iš eilės. Pirmininkas vadovauja NST, jis teisės aktų nustatyta tvarka kartu yra ir šios įstaigos vadovas. NST pirmininkui mokamas darbo užmokestis, nustatytas Politikų ir valstybės pareigūnų darbo apmokėjimo įstatyme. Jis gali dirbti mokslo ir studijų institucijose ir gauti atlyginimą už mokslinę, pedagoginę bei kūrybinę veiklą. NST pirmininko, naudojančio tarnybos laiką darbui mokslo ir studijų institucijoje, darbo užmokestis apskaičiuojamas proporcingai valstybės tarnyboje dirbtam laikui. Kai NST pirmininkas laikinai (dėl tarnybinės komandiruotės, atostogų, laikinojo nedarbingumo ar kt.) negali eiti savo pareigų, Seimo valdybos sprendimu jo funkcijas pavedama atlikti kitam NST nariui. NST nariui, laikinai einančiam NST pirmininko pareigas, mokamas NST pirmininko pareigybei nustatytas darbo užmokestis.“;
17) pakeisti 18 punktą ir jį išdėstyti taip:

„18. NST pirmininkas gali būti atšauktas, jeigu atsisako juo būti arba ne mažiau kaip 2/3 visų NST narių motyvuotu siūlymu Seimo Pirmininkui ir Seimo sprendimu. NST pirmininko įgaliojimai pasibaigia Seimui patvirtinus naują NST.“;

18) pakeisti 24 punktą ir jį išdėstyti taip:

„24. NST posėdžiuose patariamojo balso teise gali dalyvauti NST kviečiami ekspertai ar konsultantai. Ekspertų ir konsultantų atranka vykdoma remiantis NST patvirtintais kriterijais.“;

19) pakeisti 27 punktą ir jį išdėstyti taip:

„27. NST nariai savo pareigas atlieka nenutraukdami darbo santykių pagrindinėje darbovietėje. Jų kelionės į NST posėdžius išlaidos gali būti apmokamos iš valstybės biudžete NST išlaikymui skirtų lėšų.“;

20) pripažinti netekusiu galios 29 punktą;

21) pakeisti 30 punkto 4 papunktį ir jį išdėstyti taip:

„4) siūlyti kandidatūras į NST pirmininkus;“;

22) pripažinti netekusiu galios 32 punkto 2 papunktį.



2 straipsnis. 
Nustatyti, kad:
1) iki šio nutarimo įsigaliojimo dienos paskirtų Nacionalinės sveikatos tarybos narių kadencija baigiasi 2017 m. birželio 1 d.;
2) asmuo, iki šio nutarimo įsigaliojimo ėjęs Nacionalinės sveikatos tarybos nario pareigas paskutinius aštuonerius metus ir daugiau, gali būti skiriamas Nacionalinės sveikatos tarybos nariu tik po kadencijos pertraukos, nes laikoma, kad šis asmuo Nacionalinės sveikatos tarybos nario pareigas ėjo dvi kadencijas iš eilės;
3) asmuo, iki šio nutarimo įsigaliojimo ėjęs Nacionalinės sveikatos tarybos nario pareigas mažiau kaip paskutinius aštuonerius metus, toliau gali būti skiriamas Nacionalinės sveikatos tarybos nariu vienai kadencijai, nes laikoma kad šis asmuo Nacionalinės sveikatos tarybos nario pareigas ėjo vieną kadenciją.

Seimo Pirmininkas


Projektą Seimo Sveikatos reikalų komiteto vardu teikia
Komiteto pirmininkė Agnė Širinskienė		







